Die man wie se plan dit was om dié vlag te maak, moes al deur ’n stormnag op ’n hoogspringmat by ’n hoërskool langs die vlag waak.
Die boere wat Saterdag op ’n oop stuk veld onder die voltooide Vierkleur moes inkruip om dit omhoog te hou, kon maklik versmoor het toe ’n woeste reënbui die vlag swaar tussen hulle laat sak het.
Maar die vlieënier wat oor die ontplooide vlag gevlieg het, sê die gloed van die vier kleure het soos stawe lig na bo geskyn.
Edwin Leemans is die man wat met die plan vorendag gekom het. Hy was nog altyd beïndruk met die ou advertensie van White Giant-waspoeier waarin ’n wit laken wat in ’n swembad gewas is, van die ou SAUK-toring hang om droog te word.
Nadat hy ses maande gelede in ’n onderhoud oor ’n Amerikaanse radiostasie gehoor het die Boerevolk is nie meer sigbaar vir die res van die wêreld nie, het hy mooitjies sy plan bedink.
Maar Saterdag het een van die landmeters wat glo vir die amptelike lesing moes help meet, gehardloop toe hy die reën sien kom.
Leemans en die res van sy komitee wou die vlag aanvanklik op ’n heuwel by die Voortrekker-monument drapeer. Dis juis die bestuur daar se vrese dat die projek ’n politieke kleur het, wat ’n stokkie voor die plan gesteek het.